als_Latn dik_Latn sag_Latn
Kjo histori edhe pse ka ndodhur vite më parë, ka lënë tek unë peshën e pashlyer të një gabimi. Isha e 19 vjeç dhe sapo kisha filluar shkollën e lartë në Tiranë. Duke qenë se rrija në konvikt dhe nuk njihja njeri, vajza e tezes sime e cila jetonte në Tiranë dhe ishte e fejuar mu gjend shumë afër. Në fundjavë shkoja tek shtëpia e tyre, laja rrobat, dilnim për kafe, për darkë, etj.
Ne ishim rritur bashkë dhe mund të them që e doja si motër, por nuk i shpëtova dot tundimit të të fejuarit të saj. Ai ishte i pashëm, i shkathët dhe unë fillova ta shihja me ca shikime që kishin provokim brenda dhe vëreja se dhe ai të njëjtën gjë bënte me mua. Një ditë, kur kushërira zbriti në supermarket, më tërhoqi drejt vetes dhe më shtrëngoi fort në bel. Kjo ishte një shkëndijë që ne të fillonim një marrëdhënie shumë intensive që zgjati gati pesë muaj. Ishim kaq të verbër sa filluam të kishim marrëdhënie edhe në shtëpinë e tyre. Vajza e tezes e zbuloi këtë përmes mesazheve intime që gjeti në Facebook-un e tij. Nuk do t’i harroj ato ditë. Unë që kur e kuptova që e kishte marrë vesh, nuk i dola më para. I dërgova vetëm disa mesazhe ku e lusja të më falte. Mami me tezen u zunë dhe vetëm para gjashtë muajsh kanë filluar të flasin maja-maja. Shkaktova një dramë në familjet tona. Kushërira me të fejuarin janë ndarë e pajtuar qindra herë që nga ajo kohë.
Mua fatmirësisht më doli lotoja për në Amerikë, lashë shkollën dhe ika. Tani jam në punë, kam një të dashur dhe ndihem shumë mirë, por më gërryen ndërgjegjja që shkaktova telashe në jetën e të tjerëve. Tezja më tha atëherë, “ti duhet të hedhësh litarin në fyt, jo të vesh në Amerikë, e pashpirt”, por unë jam e lumtur që nuk pata guxim të vrisja veten, por ta nisja dhe njëherë nga fillimi. Të gjithë gabojnë dhe kam besim që edhe nga unë do të zhduket kjo ndjenjë një ditë.
als_Latn als_Latn als_Latn